Jaapanlaste armastus noorte säravate, seksikate isiksuste ja kinniste persoonide vastu on lausa hämmastav, sest seda kõike  peegeldavad filmi tegelased ja nende omavahelised suhted. Sealne tulihingeline kinnisidee robotite, küborgide ja kõikvõimalike mehhaaniliste olendite inimlikustamise viiside vastu kajab läbi kogu filmi, mis moodustabki tegelikult kõige meeldejäävama osa, sest inimeste ülimuslikkuse rõhutamise ja EVA-de, Inglite pideva täiustumisega kaasneb absoluutne visuaalne maiuspala, mis lausa karjub kinos vaatamise järele. Tegelased kujunevad pikapeale kaasahaaravateks, kuid tänu paljudele lünkadele tekib side alles lõpus,  kui on juba liiga hilja. Sissejuhatus saaks olla ka palju terviklikum ja niimoodi jätaks ka mitmeid kordi parema mulje. Teine osa ületas minu ootused mitmekordselt, aga sellest pikemalt natuke hiljem. Sarjaga loodud universum on aga niivõrd suur, keerukas ja täis erinevate elusaatustega ja hinges pakitseva kurbuse/kurjusega tegelasi, et kõike on raske ühekorraga seedida ja seda veel eriti siis kui tead, et taust on olemas, aga seda lihtsalt ei serveerita sulle. Vaatamata puudustele on tegemist märkimisväärse  teosega, mida tasuks vaadata kas või ainult anime pärast. 7/10